

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

KLASA: 021-05/21-01/05

URBROJ: 2181-7-03/5-23-16

Omiš, 31. siječnja 2023.

**Z A P I S N I K**

o radu 16. sjednice Gradskog vijeća Grada Omiša

održane 31. siječnja 2023. godine u Omišu, Trg K. Tomislava 6 – Hotel Plaža

Započeto u 18.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Tonći Stanić
4. Ivan Medić
5. Sanja Ilić, prof.
6. Tihana Barišić Marunčić, dr.med.
7. Ivo Bradarić
8. Petar Bulić, dipl.iur.
9. Tomislav Bartulović
10. Karlo Vukasović, bacc.oec.
11. Zdravka Šodan
12. Dr.sc. Dino Belošević

NENAZOČNI ČLANOVI VIJEĆA:

1. Nikola Tijardović, bacc.fizio.

2. Lovrenka Kovačić Bućan

3. Josip Banović, dr.med.

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

5. Mate Sovulj, dipl.ing., Upravitelj vlastitog pogona

6. Zora Lelas Ković,dipl.oec., voditeljica odsjeka za javnu nabavu i komunalnu naknadu

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 12 glasova ZA usvojen slijedeći

**d n e v n i r e d**

1. Usvajanje zapisnika o radu 15. sjednice Gradskog vijeća Grada Omiša
2. Vijećnički upiti
3. Prijedlog Odluke poništenju natječaja za prikupljanje pisanih ponuda za davanje u zakup Izletišta Radmanove mlinice
4. Prijedlog Odluke o raspisivanju javnog natječaja za zakup Izletišta Radmanove mlinice
5. Prijedlog Odluke (za produženje roka primopredaje kampa na predjelu Ribnjak)
6. Prijedlog Odluke o dopuni Odluke o komunalnoj naknadi
7. Prijedlog Odluke o izmjeni i dopuni Odluke o nerazvrstanim cestama u Gradu Omišu

**Ad 1/**

USVAJANJE ZAPISNIKA O RADU 15. SJEDNICE GRADSKOG VIJEĆA GRADA OMIŠA

Na nacrt zapisnika o radu 15. sjednice Gradskog vijeća Grada Omiša nije bilo primjedbi te je nakon glasovanja utvrđeno da je jednoglasno sa 12 glasova ZA usvojen Zapisnik o radu 15. sjednice Gradskog Vijeća Grada Omiša.

**Ad 2/**

VIJEĆNIČKI UPITI

**Karlo Vukasović –** svjedoci smo da mamo sve više ilegalnih deponija smeća, eko patrola je dobra stvar, možemo li dobiti podatke koliko je kazni do sada naplaćeno i postoji li zakonska osnova da se te kazne i povećaju?

Gradonačelnik – eko patrola je ta koja na terenu utvrdi tko je bacio otpad, to se prosijedi komunalnom redarstvu i oni tada pokreću prekršajni postupak.

Komunalno redarstvo će pisano dostaviti podatke o naplati kazni i koje su visine kazni propisane.

Razmotriti ćemo koje su mogućnosti o visinama kazni.

**Dino Belošević –** osvrnuo bi se na dodjelu nagrada, priznanja koje Grad Omiš dodjeljuje svake godine. Naime, smatra da postoji problem što se tiče sportskih nagrada je postoji dio omiške djece koji treniraju u splitskim klubovima i tamo postižu vrhunske rezultate no ne mogu dobiti nagradu Grada Omiša jer se nagrade daju za članove omiških klubova.

Moli da se razmotri neka mogućnost da se i ta djeca uzmu u obzir za nagrade jer se oni osjećaju izostavljenima.

Problem je i u tom što mi nemamo Zajednicu sportova koja bi rješavala takve neke situacije pa bismo trebali razmisliti o osnivanju Zajednice sportova.

Rješenje bi trebalo biti vrlo jednostavno, da djeca koja imaju prebivalište na području Grada Omiša mogu ući u obzir za dodjelu sportskih nagrada koje dodjeljuje Grad Omiš.

Gradonačelnik – trenutno je jedina mogućnost da takva djeca, koja treniraju u klubovima na drugim područjima, mogu biti nominirana za nagrade koje je dodjeljuju povodom Dana Grada. Vidjeti ćemo kako to drugi gradovi rade pa ćemo pokušati naći rješenje.

**Zvonko Močić** – mišljenja je da svatko tko ima prebivalište na području našega grada treba imati mogućnost dobiti nagradu od svoga grada, i potrebno je pronaći način kako to provesti.

**Tomislav Bartulović –** most preko rijeke Cetine će biti vrlo uskoro gotov, zaobilaznica će biti izgrađena, no što je sa cestama koje vode prema Splitu, Blatu n/C?

Što grad poduzima vezano za te ceste jer su one ljeti prometno preopterećene i neadekvatne za takav intenzitet prometa? Kada će se ići u njihovu rekonstrukciju, sanaciju, proširenje...?

Gradonačelnik – po ovom pitanju je u više navrata bio na sastancima u Hrvatskim cestama, a i član je radnog tijela pri Županiji koje se bavi ovim pitanjima.

Rečeno nam je da će se u sklopu daljnje gradnje brze ceste prema Solinu, svi projekti koji su potrebni na području Grada Omiša (spoj Blato n/C na D70 kroz Gata, tunel Lisičina) biti u kompletu rješavani.

**Zdravka Šodan** – kada će se početi radovi na sanaciji prostora Udruga u barakama, a koje su oštećene uslijed velike količine oborina krajem 2022. godine?

U prostorijama udruge trenutno je nemoguće obavljati djelatnost jer je oštećen strop, zidovi, oprema i elektroinstalacije.

Do ovih oštećenja je došlo zbog oštećenja krova kojega je potrebno hitno sanirati.

Gradonačelnik – sanirati će se, čim nađemo izvođača radova.

**Petar Bulić –** Vodovod d.o.o. je prije 10-ak dana dobio građevinsku dozvolu za kanalizaciju što je jako dobro no već smo detektirali da sredstava za taj projekt nema.

Upit mjesnih dobra s područja Tugara je kada se planira odlazak u Ministarstvo da vidimo na koji način se taj projekt može rješavati, financirati?

Također mjesni obori traže da se zaštite sa postavljanjem nekakve signalizacije i postavljanje barem jedne kamere.

Postoji li planirano u Prostornom planu zona za obnovljive izvore energije, za npr. izgradnju vjetroparkova i sl.?

U kojem su imovinsko pravnom statusu naši mjesni domovi po selima.

Gradonačelnik – jučer je bio na sastanku u ŽUC-u, rečeno je da će se na toj cesti raditi vertikalna signalizacija, a postavljanje kamere možemo ponovno zatražiti. U razgovoru s načelnikom Podstrane koji su postavili kamere smo saznali da postavljanje jedne kamere košta pola milijuna kuna, a mi ti za ovu godinu nismo previdjeli svojim proračunom.

Što se tiče obnovljivih izvora mi smo za zonu Kostanjska ljut tražili da nam se omogući izgradnja solarne elektrane međutim to treba ući u Županijski prostorni plan što nam je odbijeno (s objašnjenjem da na području SDŽ to već postoji). Kada budu išle novo izmjene Županijskog plana ponovit ćemo svoj zahtjev.

Što se tiče domova po selima neki su imovinsko pravno „čisti“ (upisani na Grad Omiša) za neke su postupci u tijeku, uglavnom radimo na tome da imovinsko pravni status nekretnina u vlasništvu Grada Omiša bude uredan.

Kanalizacija Tugare – Ministarstvo može izdvojiti sredstva za financiranje Županijske ceste ukoliko za to postoji opravdan razlog što je kod ove prometnice svakako slučaj jer ona postaje privremena glavna cesta dok se ne riješi brza cesta. ŽUC treba podnijeti zahtjev prema Ministarstvu s takvim obrazloženjem da je potrebna rekonstrukcija te ceste.

Svakako ćemo tražiti od svih nadležnih tijela da sudjeluju u financiranju.

Za kanalizaciju kroz Tugare tražiti sredstva od Hrvatskih voda i Ministarstva gospodarstva i održivog razvoja.

**Tomislav Bartulović –** poznato je da ima puno „neplatiša“ odvoza otpada, a područja uz ceste i naše šume su u posljednje vrijeme zatrpane smećem. Ne zna radi li se o ljudima koji ne plaćaju odvoz pa stoga ni nemaju kante ili o nečemu drugom ali problem je evidentan i treba ga rješavati.

Gradonačelnik – to je posao eko patrole i komunalnog redarstva, treba prijaviti počinitelje i odrediti veće kazne. Moramo i mi kao građani biti ažurniji kod prijavljivanja takvih prekršaja.

**Simona Jurjević** – razbijena je ograda na okuci kod Prerade, opasnost je naročito za djecu...

Što je sa izgradnjom srednje škole na Priku, u kojoj je to fazi?

Gradonačelnik – već se to rješava, zatražili smo ponudu za sanaciju što hitnije.

Što se tiče izgradnje srednje škole Županija čeka natječaj Ministarstva regionalnog razvoja da bi se prijavili. Mi smo kao Grad svoj dio odavno napravili, darovali zemljište, oslobodili od komunalnog doprinosa, ishođena je i građevinska dozvola prije 5 godina.

Uporno vodimo razgovore sa Županom, pročelnikom...

**Ad 3/**

PRIJEDLOG ODLUKE O PONIŠTENJU NATJEČAJA ZA

PRIKUPLJANJE PISANIH PONUDA ZA DAVANJE U ZAKUP IZLETIŠTA RADMANOVE MLINICE

Gradonačelnik je dostavio prijedlog Odluke o poništenju natječaja za prikupljanje pisanih ponuda za davanje u zakup izletišta Radmanove mlinice, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Zora Lelas Ković, voditeljica odsjeka za javnu nabavu i komunalnu naknadu izvijestila je u ovom predmetu.

U otvorenoj raspravi sudjelovali su:

**Tomislav Bartulović –** možda je trebalo povećati fiksni dio zakupa, a varijabilni da je isti (3%) tijekom cijelog zakupa?

**Zvonko Močić** – ovo je točka o poništenju natječaja, a na slijedećoj možemo raspravljati o uvjetima novog natječaja.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeta

**O D L U K A o poništenju natječaja**

**za prikupljanje pisanih ponuda za davanje u zakup izletišta Radmanove mlinice**

sa tekstom kao u prilogu ovog zapisnika oznake KLASA:372-01/22-01/10, URBROJ:2181-7-01-23-3.

**Ad 4/**

PRIJEDLOG ODLUKE

O RASPISIVANJU JAVNOG NATJEČAJA ZA ZAKUP IZLETIŠTA RADMANOVE MLINICE

Gradonačelnik je dostavio prijedlog Odluke o raspisivanju javnog natječaja za zakup izletišta Radmanove mlinice te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Zora Lelas Ković, voditeljica odsjeka za javnu nabavu i komunalnu naknadu izvijestila je u ovom predmetu.

U otvorenoj raspravi sudjelovali su:

**Dino Belošević –** prema njegovim saznanjima i obavljenim razgovorima nije problem u financijskom dijelu natječaja (visini zakupnine) nego u uvjetima oko velike razine iskustva u turizmu i velika razina ostvarenog prometa. Smatra da to uopće ne treba biti uvjet natječaja jer se time bazen potencijalnih zakupnika jako suzio. Ima jako puno ljudi koji su dugogodišnji voditelji takvih poslova, rade u ugostiteljstvu imaju iskustva, no nisu imali svoju firmu i zbog toga se ne mogu prijaviti na natječaj, a sigurno bi bili uspješni jer imaju i znanje i novac za ući u posao. I natječaj za kamp je jedva prošao iz istih ograničavajućih uvjeta. Ukoliko netko ima bankovnu garanciju, a to može biti i neka investicijska kuća koja se do sada nije bavila turizmom, smatra nepotrebnim kao uvjet stavljati višegodišnje iskustvo u turizmu.

**Karlo Vukasović** – ovaj treći ponovljeni natječaj je praktički isti kao i prva dva, a nitko nam se na njih ne javlja. Moramo detektirati u čemu je problem a ne uporno ponavljati natječaj s istim uvjetima. Mišljenja je da je i varijabilni dio velik jer se zna s koliko marže se u turizmu radi, je li period od 15 godina dovoljan za amortizaciju ulaganja?

Gradonačelnik - inflacija za prošlu godinu je bila 13% , koliko je to nakon 5 godina?

Moramo se kroz varijabilni dio zaštiti od inflacije, odnosno vrijednost novca (zakupnine) neće biti ista za 15 godina kao i danas.

Može se raspravljati o prijedlogu vijećnika Beloševića što se tiče godina iskustva rada u turizmu.

**Zvonko Močić** – naša je misao vodilja bila ta da netko sa iskustvom i znanjem u turizmu je garancija da će taj objekat raditi, zapošljavati ljude i a će to opstati. Naravno da treba naći balans i ukoliko ovaj natječaj sada ne bude uspješan moramo dobro razmotriti što promijeniti.

**Ivan Medić** – ne zna zašto smo smanjili fiksni dio na 85.000 eura kada smo imali zainteresiranog zakupnika na 95.000 eura?

Smatra da ne treba smanjivati fiksni dio zakupnine.

Nakon zaključenja rasprave predsjedavatelj je prijedlog dao na glasovanje (na način da je zakupnina 95.000,00 eura godišnje, trajanje natječaja je 15 dana i 3 godine iskustva u turizmu) potom je utvrđeno da je sa 11 glasova ZA i 1 glasom PROTIV donijeta

**O D L U K A**

**o raspisivanju javnog natječaja za zakup izletišta Radmanove mlinice**

sa tekstom kao u prilogu ovog zapisnika oznake KLASA:372-01/22-01/10, URBROJ:2181-7-01-23-5.

**Ad 5/**

PRIJEDLOG ODLUKE

(ZA PRODUŽENJE ROKA PRIMOPREDAJE KAMPA NA PREDJELU RIBNJAK)

Gradonačelnik je dostavio prijedlog Odluke za produženje roka primopredaje kampa na predjelu Ribnjak te preložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Zora Lelas Ković, voditeljica odsjeka za javnu nabavu i komunalnu naknadu izvijestila je u ovom predmetu.

U otvorenoj raspravi nitko nije sudjelovao.  
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeta

**O D L U K A**

**za produženje roka primopredaje kampa na predjelu Ribnjak**

sa tekstom kao u prilogu ovog zapisnika oznake KLASA:372-01/22-01/09, URBROJ:2181-7-01-23-27.

**Ad 6/**

PRIJEDLOG ODLUKE O DOPUNI ODLUKE O KOMUNALNOJ NAKNADI

Gradonačelnik je dostavio prijedlog Odluke o dopuni Odluke o komunalnoj naknadi te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Zora Lelas Ković, voditeljica odsjeka za javnu nabavu i komunalnu naknadu izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeta

**O D L U K A**

**o dopuni Odluke o komunalnoj naknadi**

sa tekstom kao u prilogu ovog zapisnika oznake KLASA:363-03/18-01/07, URBROJ:2181-7-01-23.

**Ad 7/**

PRIJEDLOG ODLUKE

O IZMJENI I DOPUNI ODLUKE O NERAZVRSTANIM CESTAMA U GRADU OMIŠU

Gradonačelnik je dostavio prijedlog Odluke o dopuni Odluke o nerazvrstanim cestama u Gradu Omišu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.   
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeta

**O D L U K A**

**o izmjeni i dopuni Odluke o nerazvrstanim cestama u Gradu Omišu**

sa tekstom kao u prilogu ovog zapisnika oznake KLASA: 340-01/15-01/17, URBROJ:2181-7-05-02/3-23-59.

Završeno u 19.15 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.